Sit koppe bymekaar oor Afrikaans, Nederlands | Netwerk24
Deur Petrus Theron, Oudtshoorn 13 Desember 2019 20:09
Dr. Clifford van Wyk se voorstel (06.12) vir die eentalige dilemma, Engels, aan Suid-Afrikaanse universiteite (soos uitgelig deur Christo van der Rheede, 04.12), verdien ernstige oorweging deur almal vir wie moedertaalonderrig vir alle Afrikaanssprekendes (bruin, swart en wit) tot op tersiêre vlak na aan die hart lê.
Dr. Leopold Scholtz se opinie vanuit Nederland oor die haalbaarheid al dan nie van dié droom sal eweneens waardevol wees.
Dit wil voorkom of die gety teen Afrikaans inderdaad onomkeerbaar sterk is. Só sterk dat selfs ’n redelike versoek vir slegs één volkome tweetalige (nie eens eentalige nie!) universiteit, soos bepleit deur Gelyke Kanse, gewoon op dowe ore val. Niemand is so doof soos hulle wat nie wíl hoor nie.
Selfs die konstitusionele hof reken dit is ’n onbillike versoek. Afrikaanssprekendes se taalregte is klaarblyklik nie in die Grondwet verskans nie.
Die oplossing lê waarskynlik eerder elders, soos in Solidariteit se Akademia, asook Van Wyk se voorstel om deur satellietkampusse van Nederlandse universiteite aan Afrikaanssprekendes ’n geleentheid te bied om in Afrikaans ’n kwalifikasie van hoogstaande gehalte aan ’n wêreldklasinstelling te verwerf. Dit is ’n wen-wen-situasie vir Afrikaanssprekendes.
Ter ondersteuning van Van Wyk se pleidooi wil ek voorstel dat invloedrykes soos Van der Rheede, Theuns Eloff, Danny Titus, Conrad Steenkamp, Flip Buys, Wannie Carstens, en andere koppe bymekaarsit om hierdie visie te verwesenlik. Dr. Leopold Scholtz se opinie vanuit Nederland oor die haalbaarheid al dan nie van dié droom sal eweneens waardevol wees.
Meer oor: Mystem | Taal | Briewe